钦定古今图书集成/明伦汇编/官常典/第314卷 > 北齐
## 钦定古今图书集成/明伦汇编/官常典/第314卷 > 北齐

北齐置祠部尚书，统五曹，或以右仆射摄之，而仪曹
统之。殿中、膳部统之“都官。”

按：《隋书百官志》：“后齐制，官多循后魏，尚书省置吏部、
殿中、祠部、五兵、都官、度支等六尚书，六尚书分统列
曹，殿中统殿中仪曹三公、驾部四曹，祠部统祠部、主
客、虞曹、屯田、起部五曹。祠部无尚书，则右仆射摄，都
官统都官二千石，比部、水部、膳部五曹。”

〈注〉仪曹，掌吉凶礼制事。祠部，掌祠部医药、死丧、赠赐等事。主客，掌诸蕃杂客等事。虞曹，掌地图、山川、远近、园囿、田猎、殽膳、杂味等事。屯田，掌籍田、诸州屯田等事。起部，掌诸兴造工匠等事。膳部，掌侍官百司礼食、殽馔等事。